खचाखच रास्तों पर थिरकते रहे मनमौजी कदम
भास्कर संवाददाता | आलीराजपुर
भगोरिया के पहले दिन सोमवार को जिला मुख्यालय पर मेला लगा। इस बार मनमौजियों की इतनी टोलियां गांवों से पहुंची कि शहर के सारे रास्ते खचाखच भर गए। भगोरिया हाट में युवाओं ने भी जमकर पैसा खर्च किया। विधायक नागरसिंह चौहान व कांग्रेस नेता महेश पटेल ने भी ढोल मांदल बजाकर आदिवासियोंं को झूमने पर मजबूर कर दिया।
कहीं बांसुरी की स्वर लहरियों पर टोलिया थिरकते हुए रास्तों पर आगे बढ़ रही थीं तो कहीं मदमस्त आदिवासी मांदल-थाली की गूंज पर कई घंटों तक नाचते रहे। राजबाड़ा रोड पर हनुमान मंदिर के समीप लगे मेले में पैर रखने की जगह भी नहीं थी। छोटे-बड़े झूलों का लुत्फ उठाने के लिए लगी कतार इतनी लंबी हो गई कि खत्म होने का नाम नहीं ले रही थी। मौत का कुआं, मिकी माउस, चकरी का भी लुत्फ आदिवासियो ने उठाया।
नगर में एमजी रोड, प्रतापगंज, बस स्टैंड, बहारपुरा सहित अन्य रोड पर भी भीड़ रही। वहीं उत्पात मचाने वाले तत्वों पर नियंत्रण के लिए शहर में दिनभर पुलिस पेट्रोलिंग की गई। पारंपरिक चांदी के गहने पहनकर और काजल-लाली का शृंगार कर मेले में पहुंची महिलाएं-युवतियां आकर्षण का केंद्र रही। इसमें आए पर्यटकों ने इन युवतियों के ढेरों फोटो खींचे। देर शाम 5 बजे तक नगर में ग्रामीणों की भीड़ बनी रही।
खूब बिके इस बार गन्ने : सोमवार भगोरिया के दौरान इस बार गन्नों की रिकार्ड तोड़ बिक्री हुई। कलेक्टोरेट रोड पर गन्नों की 50 से अधिक दुकानें लगी थी। वहीं मेले में ग्रामीणों ने झूले, चकरी, मौत का कुआं सहित अन्य मनोरंजन के साधनों का लुत्फ उठाया। इसके अलावा मेले में आईस्क्रीम, कोल्डड्रिंक्स, कुल्फी, खिलौने, सौंदर्य सामग्री, पान, शरबत सहित अन्य वस्तुओं की भी बिक्री हुई।
इस मौके पर वरिष्ठ कांग्रेस नेता महेश जोशी व थांदला के पूर्व विधायक रतनसिंह भाबर आदि उपस्थित थे। कांग्रेस नेता महेश पटेल ने शांतिपूर्वक सम्पन्न इस भगोरिया पर्व में उत्कृष्ट व्यवस्था के लिए जिला और पुलिस प्रशासन का आभार माना।
भगोरिया मेले में शरबत का लुत्फ उठाती महिला।
भगोरिया के दौरान मेला ग्राउंड पर विहंगम दृश्य, हजारों ग्रामीण उमड़े। फोटो | गौरव मैलाना
जयस संगठन ने निकाली रैली
जयस युवा शक्ति संगठन के बैनर तले शहर में रैली निकालकर पर्व मनाया। बस स्टैंड पर बांसुरी नृत्य ने मन मोहा। बस स्टैंड पर इंदिरा गांधी प्रतिमा के समीप गांव से आए कई बांसुरी दलों ने लोगों का मनोरंजन किया। युवक बांसुरी बजा रहे थे तो युवतियां मंजीरे बजाकर नाच रही थीं। दिनभर शहर में भगोरिया का उत्साह बना रहा।
पुलिस व जिला प्रशासन ने की बेहतर व्यवस्था
भगोरिया हाट के दौरान पुलिस व जिला प्रशासन द्वारा इस बार बेहतर व्यवस्था की गई थी। बस स्टैंड से लेकर सिनेमा चौराहे तक के मार्ग को बैरिकेड्स लगाकर दो भागों में बांट दिया था। इससे आवागमन में सुविधा हुई। वहीं मेला ग्राउंड के समीप बनी बिल्डिंग के ऊपर बने वॉच टॉवर से एसडीएम व कर्मचारी संपूर्ण मेले पर निगाह रखे हुए थे। शहर में के 9 चौराहों पर लगे 25 सीसीटीवी कैमरों के माध्यम से पुलिस कंट्रोल रूम से पुलिसकर्मी सारे शहर पर निगाह रखे हुए थे।
विधायक नागरसिंह चौहान ने निकाली गैर में उमड़ी भीड़।
विधायक के नेतृत्व में भाजपा ने निकाली गैर
विधायक निवास पर ग्रामीण क्षेत्रों से आए लोग मांदल की थाप बड़ी देर तक नाचते रहे। बाद में विधायक नागरसिंह चौहान के नेतृत्व में ढोल मांदल के साथ पार्टी कार्यकर्ता व समर्थकों ने जिला पंचायत कार्यालय तक गैर निकाली। बाद में जिला पंचायत कार्यालय परिसर में विधायक चौहान, कट्ठीवाड़ा जनपद अध्यक्ष भदु पचाया, जिपं सदस्य इंदरसिंह चौहान, पूर्व जिला पंचायत सदस्य भुवानसिंह चौहान, कृषि उपज मंडी अध्यक्ष आजमसिंह अवास्या सहित ग्रामीण मांदल की थाप पर झूमे।
कांग्रेस नेता महेश पटेल ने निकाली गैर।
कांग्रेस नेताओं ने बजाई मांदल
सिनेमा चौराहे पर जिला कांग्रेस कार्यवाहक अध्यक्ष महेश पटेल के कार्यालय के बाहर दोपहर में मदमस्त टोलियों ने मांदल पर धूम मचाई। कांग्रेस महेश पटेल और मुकेश पटेल ने भी मांदल बजाकर आदिवासियों को झूमने पर मजबूर कर दिया। मांदल बजाते हुए सिनेमा चौराहा तक गैर निकाली और चौराहे पर राजीव गांधी प्रतिमा के पास नाचे। इस दौरान जिला कांग्रेस अध्यक्ष सरदारसिंह पटेल, पर्वतसिंह राठौर, चिंतल पंवार सहित बड़ी संख्या में कांग्रेस कार्यकर्ता व ग्रामीणजन मौजूद थे।
hin_Deva bho_Deva hin_Deva hin_Deva hin_Deva hin_Deva awa_Deva awa_Deva bho_Deva hin_Deva hin_Deva awa_Deva hin_Deva bho_Deva bho_Deva awa_Deva hin_Deva hin_Deva hin_Deva